**Kelly Zajac** (s. 6. kesäkuuta 1988 Winnipeg, Manitoba, Kanada) on kanadalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa.

Ura
---

Zajac pelasi vuodet 2006–2008 BCHL-junioriliigaa Salmon Arm Silverbacksissa. Hän oli kaudella 2007–2008 joukkueen toiseksi paras pistemies Derek Leen jälkeen tehoilla 21+41=62. Vuodet 2008–2012 Zajac kävi Union Collegea. Kaudella 2010–2011 hän oli joukkueensa paras pistemies hja syöttäjä tehoilla 13+29=42, joilla Zajac sijoittui ECAC:n pistepörssissä viidenneksi. Hänet valittiin kauden päätteeksi sarjan toiseen tähdistökentälliseen. Kaudella 2011–2012 Zajac nousi Unionin varakapteeniksi ja oli joukkueen paras syöttäjä ja toiseksi paras pistemies Jeremy Welshin jälkeen tehoilla 8+34=42. Hän jakoi ECAC:n syöttöpörssin voiton Colgaten Chris Wagnerin kanssa ja sijoittui pistepörssissä kuudenneksi. Zajac voitti sarjan runkosarjan mestaruuden ja koko ECAC:n mestaruuden. Hänet valittiin sarjan parhaaksi puolustavaksi hyökkääjäksi ja kolmanteen tähdistökentälliseen.

Viimeisen yliopistokautensa 2011–2012 päätteeksi, huhtikuussa 2012 Zajac siirtyi amatööritry-out -sopimuksella AHL-joukkue Albany Devilsiin. Hän pelasi loppukaudella kolme runkosarjaottelua ilman tehopisteitä ja sai joukkueeseen vuoden mittaisen jatkosopimuksen. Kaudesta 2012–2013 Zajac pelasi noin puolet Devilsissa ja puolet ECHL-joukkue Trenton Titansissa. Hänen ensimmäinen kokonainen AHL-kautensa 2013–2014 toi Zajacille 67 runkosarjaottelussa tehot 12+32=44 sekä neljässä playoff-ottelussa kaksi syöttöpistettä. Hän oli runkosarjassa Devilsin paras syöttäjä ja toiseksi paras pistemies Joe Whitneyn jälkeen. Kaudella 2014–2015 Zajac pelasi lokakuussa 2014 tulleen ylävartalovamman vuoksi vain 24 ottelua.

Elokuun 2015 lopulla Zajac siirtyi vuoden mittaisella ja kahden kuukauden koeajan sisältäneellä sopimuksella SM-liigajoukkue Rauman Lukkoon. Hän teki kaudella 2015–2016 11 runkosarjaottelussa tehot 2+2=4 ja kahdessa Mestarien liigan ottelussa yhden maalin, mutta Zajac jäi lopulta ilman jatkosopimusta. Marraskuussa hän siirtyi loppukauden kattavalla AHL-sopimuksella Manitoba Moosen riveihin. Zajac jätti joukkueen kuitenkin 14 pelaamansa ottelun jälkeen helmikuussa 2016. Muutamaa päivää myöhemmin hän siirtyi South Carolina Stingraysin ECHL-joukkueeseen. Zajac oli pudotuspeleissä joukkueen paras syöttäjä ja toiseksi paras pistemies tehoilla 3+15=18.

Kaudeksi 2016–2017 Zajac teki sopimuksen Ruotsin toiseksi korkeimmalla sarjatasolla HockeyAllsvenskanissa pelaavan Tingsryds AIF:n kanssa, mutta hän ei kuitenkaan siirtynyt joukkueeseen, vaan ilmoitti lopettaneensa pelaajauransa henkilökohtaisten syiden vuoksi toukokuussa 2016.

Muuta
-----

Zajacin isoveljet Travis ja Darcy sekä pikkuveli Nolan ovat myös jääkiekkoilijoita. Travis pelaa New Jersey Devilsin NHL-joukkueessa ja Darcy pelasi useita vuosia Kellyn joukkuetoverina farmijoukkue Albany Devilsissa. Nolan pelaa Denverin yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2006–2007 | Salmon Arm Silverbacks | BCHL | 59 | 11 | 20 | 31 | 20 | 11 | 0 | 0 | 0 | 4 |
| 2007–2008 | Salmon Arm Silverbacks | BCHL | 60 | 21 | 41 | 62 | 28 | 11 | 3 | 8 | 11 | 4 |
| 2008–2009 | Union College | NCAA | 39 | 6 | 14 | 20 | 29 | – | – | – | – | – |
| 2009–2010 | Union College | NCAA | 39 | 10 | 14 | 24 | 10 | – | – | – | – | – |
| 2010–2011 | Union College | NCAA | 40 | 13 | 29 | 42 | 16 | – | – | – | – | – | Kakkostähdistö |
| 2011–2012 | Union College | NCAA | 41 | 8 | 34 | 42 | 48 | – | – | – | – | – |
|  | Albany Devils | AHL | 3 | 0 | 0 | 0 | 0 | – | – | – | – | – |
| 2012–2013 | Albany Devils | AHL | 14 | 2 | 2 | 4 | 0 | – | – | – | – | – |
|  | Trenton Titans | ECHL | 15 | 6 | 10 | 16 | 8 | – | – | – | – | – |
| 2013–2014 | Albany Devils | AHL | 67 | 12 | 32 | 44 | 4 | 4 | 0 | 2 | 2 | 2 |
| 2014–2015 | Albany Devils | AHL | 24 | 3 | 10 | 13 | 18 | – | – | – | – | – |
| 2015–2016 | Lukko | SM-liiga | 11 | 2 | 2 | 4 | 0 | – | – | – | – | – |
|  | Manitoba Moose | AHL | 14 | 0 | 1 | 1 | 2 | – | – | – | – | – |
|  | South Carolina Stingrays | ECHL | 21 | 9 | 13 | 22 | 0 | 19 | 3 | 15 | 18 | 2 |
| 5 kautta | yhteensä | AHL | 108 | 17 | 44 | 61 | 22 | 4 | 0 | 2 | 2 | 2 |
| 1 kausi | yhteensä | SM-liiga | 11 | 2 | 2 | 4 | 0 | – | – | – | – | – |

Lähteet
-------

* Kelly Zajac The Internet Hockey Databasessa (englanniksi)
* Kelly Zajac *Elite Prospects*. Everysport Media Group AB.  (englanniksi)

### Viitteet

1. 1 2 3 4  Kelly Zajac The Internet Hockey Databasessa (englanniksi)
2. 1 2 3  Kelly Zajac *Elite Prospects*. Everysport Media Group AB.  (englanniksi)
3. ↑  Schott, Ken: Union's Zajac signs ATO with Albany Devils (updates with quotes)  10.4.2012. The Daily Gazette Co.  Arkistoitu 23.9.2015. Viitattu 6.9.2015. (englanniksi)
4. ↑  Gulitti, Tom: DeBoer won't commit to lineup for Game 4; Admits Volchenkov has "another level" *Fire & Ice*.  18.4.2012. North Jersey Media Group. Viitattu 6.9.2015. (englanniksi)
5. ↑  Albany Devils C Kelly Zajac discusses patience in injury rehab  6.12.2014. The Daily Gazette Co.  Arkistoitu 23.9.2015. Viitattu 6.9.2015. (englanniksi)
6. ↑  Kanadalaishyökkääjä Kelly Zajac Lukkoon *Jatkoaika.com*.  30.8.2015. Jatkoaika r.y. Viitattu 6.9.2015.
7. ↑  Zajac ei jatka Lukossa *Jatkoaika.com*.  26.10.2015. Jatkoaika r.y. Viitattu 31.10.2015.
8. ↑  Lukosta kesken kauden lähtenyt kanadalaishyökkääjä löysi uuden seuran  17.11.2015. SuomiKiekko. Viitattu 20.12.2015.
9. ↑  Manitoba Moose Twitterissä (englanniksi)
10. ↑  SC Stingrays Twitterissä (englanniksi)
11. ↑  Kelly Zajac ansluter inte till Tingsryd  22.5.2016. Tingsryds AIF. Viitattu 28.5.2016. (ruotsiksi)